
Annwyl A, 

Rwyf yn gwneud cais i addysgu yn Ysgol A gan y teimlaf y byddai fy agweddau personol a phroffesiynol, fy arbenigedd cerddorol, yn ogystal â'm profiad fel athro newydd, ffres, yn cael eu gwerthfawrogi'n ddirfawr gan eich disgyblion, rhieni, staff a llywodraethwyr. 

Ar hyn o bryd, ers imi symud i Abertawe, rwyf yn dilyn cwrs TAR Uwchradd Cymraeg ac wedi cael profiad yn dysgu CA3, CA4 ac arsylwi nifer o wersi CA5 yn Ysgol D, dan ofal Miss C a Mrs E.

Wrth weithio'n agos gydag amrywiaeth o gydweithwyr proffesiynol yr ysgol, megis y Cydlynydd Anghenion Dysgu Ychwanegol, y Pennaeth Cynorthwyol a'r Pennaeth Adran, Miss C, llwyddais i gwrdd ag anghenion academaidd, emosiynol ac ymddygiadol y disgyblion y bûm i'n addysgu yn ystod y tymor diwethaf.  

Llwyddais yn gyson i gadw rheolaeth dosbarth a chynnal diddordeb, brwdfrydedd ac ymrwymiad gan y disgyblion wrth eu gwobrwyo ar gyfer cyfraniadau cadarnhaol, ond eto bod yn ddigon parod i gosbi yn unol â pholisi'r ysgol. Yn ogystal, teimlais yn gyfarwydd iawn â'i gynlluniau a'i bolisïau hwy, yn ogystal â Chynlluniau'r Cwricwlwm ar y cyd sydd gan yr ysgol honno a'ch ysgol chi, ers sefydliad y bartneriaeth yn 20XX. 

Teimlaf felly yn gryf y gallwn i gynnal amcanion y bartneriaeth drwy ehangu gorwelion disgyblion 11-19 oed wrth osod y disgybl yn y canol ar bob achlysur. Teimlaf hefyd y byddai'n dra buddiol i mi gychwyn ar fy ngyrfa mewn ysgol sydd eisoes wedi ymrwymo i godi safonau mewn llythrennedd a rhifedd; gwella lefel cyflawniad disgyblion ADY; cyflawniad bechgyn, a herio disgyblion mwy abl a thalentog. Rwyf yn gyfarwydd iawn gyda'r cysyniadau yma, a theimlaf wrth weithio mewn adran Gymraeg llwyddiannus, y bydd hynny yn fy nghynorthwyo wrth i mi ddatblygu ymhellach fel athro ifanc.

Rwyf yn hollol ymrwymedig i sicrhau cynhwysiant llawn a chydraddoldeb o fewn y dosbarth ac erbyn hyn, mae gen i brofiad go lew o addysgu plant ag Anghenion Addysgol Arbennig, megis Anhwylder yn y Sbectrwm Awtistig (ASD), Aspergers, yn ogystal ag Anghenion Cymdeithasol, Emosiynol ac Ymddygiadol (ACEY). Rydw i hefyd yn gallu gwahaniaethu'n effeithiol a chynnil gyda'r disgyblion mwy abl a thalentog yn ogystal â'r rhai sydd ag ADY, i sicrhau brwdfrydedd a mwynhad gan bob dysgwr, a chyflawni eu nodau dysgu personol.

Yn ystod fy mhrofiad dysgu cyntaf, cyflawnais i gynnwys pob disgybl gyda gwersi disgybl canolog o ganlyniad i gynllunio'n ofalus; rheoli'r cynorthwywyr dysgu yn greadigol ac yn effeithiol; yn ogystal â chreu ystod o adnoddau. Nododd mentor y Brifysgol yn ogystal â'm tiwtor pwnc hwn fel cryfder gen i.

Rydw i'n berson gweithgar, ymroddedig ac yn awyddus i wrando a datblygu ymhellach.
Teimlaf fod gennyf y gallu i gynnal diddordeb y disgyblion yn y dosbarth drwy gynnwys ystod o weithgareddau TGCh creadigol cyfoes gan ychwanegu dimensiwn arall ar sut mae plant yn dysgu. 

Yn ystod fy mhrofiad dysgu, ymatebodd y disgyblion yn frwdfrydig i'r gweithgareddau drwy'r bwrdd gwyn rhyngweithiol. Darparais hefyd tasgau cinesthetig, tasgau Mêts Meddwl, tasgau Activ Studio a Task Magic yn ogystal â pherfformiadau cerddorol i wella cynnwys a rhyngweithio yn ystod fy ngwersi, ac ysgogi fy nisgyblion. Teimlais fod y disgyblion wedi elwa o hyn. 

Byddai cael swydd gyda chi yn cynnig cyfle gwerthfawr a llawn her i mi gynnal safonau uchel yr ysgol gyda llygaid newydd, ffres, wrth gyd-weithio â goreuon y gad, fel petai, a hynny o fewn adran Gymraeg sydd eisoes yn cael ei edmygu'n fawr. 

O gychwyn fy ymarfer dysgu rwyf wedi cyfrannu i raglen allgyrsiol Ysgol D, wrth gynorthwyo yn noson Cwsg Mawr flwyddyn 8 a'r Gwasanaeth Nadolig, mynychu sesiynau cinio i glywed timau siarad cyhoeddus yr ysgol, a chyfeilio mewn gwasanaethau ysgol. Rydw i'n hyderus felly y gallwn i drosglwyddo'r agweddau yma i Ysgol A, wrth gyfrannu a chodi safonau'r Gymraeg yn yr ysgol, yn ogystal ag ymrwymo â'ch rhaglen allgyrsiol helaeth chi. 

Mawr obeithiaf y bydd cyfle i drafod hyn ymhellach mewn cyfweliad, ac edrychaf ymlaen at glywed gennych. 

Yr eiddoch yn gywir, 

(Llofnod digidol)

